Geweld breek weer in Jhb uitFoto: @SiyabongaMotha/Twitter Die polisie het mense gemaan om weg te bly van die Johannesburgse middestad en spesifiek die gebied rondom die MTN-taxistaanplek nadat betogers weer die strate ingevaar en ondernemings begin aanval het. Die polisie en Johannesburgse metropolisie monitor sedert vanoggend Jeppestown en omliggende gebiede nadat ŉ kennisgewing uitgereik is dat Mangosuthu Buthelezi, stigter van die IVP, mense gaan toespreek oor die afgelope tyd se geweld. Hordes mense het na Jeppestown gestroom om na hom te luister, maar het kort nadat hy begin praat het, uitgestap en die strate ingevaar. Van die mense het knopkieries by hulle gehad en het begin dreunsing terwyl hulle die strate ingevaar het. Brig. Mathapelo Peters, polisiewoordvoerder, het gesê aanvalle op ondernemings is intussen in dele van die middestad aangemeld. Polisiebeamptes het met skokgranate en rubberkoeëls die skares uitmekaar probeer dryf. Volgens Peters het talle ondernemings hul deure gesluit en is die polisie op hoë gereedheidgrondslag om skade en geweld te probeer beperk. “Lede van die publiek moet eerder uit die gebied bly om seker te maak hulle word nie beseer of onnodig in hegtenis geneem nie,” het Peters gesê. Meer as 400 mense is reeds weens xenofobiese misdadigheid in Pretoria en Johannesburg in hegtenis geneem.